ธปท.เตรียมแผนรองรับในกรณีฉุกเฉิน 26 ก.พ.
ธปท.เตรียมแผนรองรับระบบการเงิน หากเกิดความวุ่นวายในวันที่ 26 ก.พ.
17 ก.พ. 2553

ธปท.เตรียมแผนรองรับระบบการเงิน หากเกิดความวุ่นวายในวันที่ 26 ก.พ.
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า ธปท.ได้มีการเตรียมแผนการรองรับสำหรับระบบการเงินของประเทศ ไม่ว่าจะเป็นในเรื่องสภาพคล่องให้เพียงพอหรือมาตรการรองรับความผันผวนของตลาดการเงิน หากเกิดปัญหาความวุ่นวายทางการเมืองในการชุมนุมวันที่ 26 ก.พ. นี้ ซึ่งศาลจะมีการตัดสินคดียึดทรัพย์พ.ต.ท.ทักษิณ ชินวัตร อดีตนายกรัฐมนตรี 7.6 หมื่นล้านบาท ซึ่งเชื่อว่าจะสามารถดูแลไม่ให้กระทบกับระบบการเงินได้ เพราะหากเกิดปัญหาอย่างที่หลายฝ่ายกังวลจริง ก็สามารถนำแผนที่เตรียมไว้ออกมาใช้ได้ทันที
"ถ้าเกิดปัญหาฉุกเฉินแบงก์ชาติก็จะดึงแผนที่เตีรยมไว้ออกมาใช้ได้เลย แต่ก็มองว่าไม่น่าจะมีปัญหามากนัก เพราะว่าในแง่ของสภาพคล่องตอนนี้ก็มีอยู่มาก หรือถ้าหากธนาคารพาณิชย์เค้าต้องการสภาพคล่องคืน ก็ขอได้ทันทีเช่นกัน" นางสุชาดากล่าว
นางสุชาดา เปิดเผยว่า สถานการณ์ค่าเงินบาทขณะนี้ค่อนข้างนิ่ง เช่นเดียวกับสกุลเงินอื่นๆ ในภูมิภาค เนื่องจากช่วงนี้มีวันหยุดทำการค่อนข้างมาก ประกอบกับนักลงทุนโดยเฉพาะในกลุ่มประเทศยูโร ก็ต่างดูสถานการณ์ว่าภาวะเศรษฐกิจจะไปในทิศทางใด 
สำหรับปัญหาความกังวลของผู้ส่งออกในเรื่องการลดค่าเงินด่อง ธปท.ไม่อยากให้กังวลมาก ตรงกันข้ามยิ่งเวียดนามลดค่าเงินด่อง ยิ่งทำให้ต้นทุนในการนำเข้าวัตถุดิบของผู้ประกอบการเวียดนามสูงขึ้นกว่าผู้ประกอบการไทย นอกจากนี้ อัตราเงินเฟ้อที่สูงกว่าไทย ยิ่งทำให้ผู้ส่งออกเราไม่น่าจะเสียเปรียบในการแข่งขัน เพราะมีต้นทุนที่ถูกกว่าเวียดนาม